Vermiste meisie dood gevindArgieffoto: SAPD ŉ Intensiewe soektog is verlede week van stapel gestuur nadat Micaylen Hendricks as vermis aangemeld is. Hendricks is Woensdag glo deur haar ma na ŉ nabygeleë winkel gestuur om doeke te koop en het nooit weer teruggekeer huis toe nie. Sers. Majola Nkohli, woordvoerder van die polisie, het gesê die man is Sondagaand in ŉ huis in die Moeggesukkel informele nedersetting vasgetrek waar Micaylen se liggaam ook gevind is. Volgens Nkholi is dit in dié stadium nie duidelik aan wie die huis behoort nie. “Baie min mense het die meisie se liggaam gesien, so ek kan nie uitbrei oor die aard van haar beserings nie. Die forensiese kenner op die toneel wou nie gehad het enigiemand moet met die toneel peuter nie. ŉ Familielid was wel op die toneel om die liggaam uit te ken,” het hy gesê. Nkholi het gesê die polisie wag op die uitslae van ŉ nadoodse ondersoek om die oorsaak van die dood te bevestig. Die verdagte word tans by die Kamesh-polisiestasie aangehou op ŉ aanklag van moord. Nog aanklagte kan moontlik later bygevoeg word. Hy sal na verwagting vandeesweek in die Uitenhage-landdroshof verskyn.